Дыщэ медалу тIощIрэ плIырэ
Мэзкуу дэт ВДНХ-м и хэщIапIэм щэбэт кIуам щызэхуащIыжащ «Бжьыхьэ дыщафэ-2016» 18-нэ урысей агропромышленнэ гъэлъэгъуэныгъэр. Ар теухуауэ щытащ Мэкъумэш хозяйствэмрэ ерыскъыпхъэхэм елэжь промышленностымрэ я лэжьакIуэм и махуэм.
Хабзэ хъуауэ, илъэс къэс къыхалъхьэ гъэлъэгъуэныгъэр, Мэзкуу и Правительствэр и щIэгъэкъуэну, Урысей Федерацэм Мэкъумэш хозяйствэмкIэ и министерствэм къызэригъэпэщащ. Къэралым и щIыналъэ 64-м я лIыкIуэхэм агропромышленнэ комплексым и ехъулIэныгъэхэр махуиплIкIэ ягъэлъэгъуащ. «Бжьыхьэ дыщафэ- 2016» выставкэм цIыху 2600-рэ хэтащ, нэгъуэщI щIыпIэхэм щыщ хьэщIэ куэд къеблэгъащ. ЦIыху мин щищым щIигъу зэкIуэлIа выставкэр зэрекIуэкIым урысей, хамэ къэрал журналисту 800 кIэлъыплъащ.
Къэбэрдей-Балъкъэрым и экспозицэм метр зэбгъузэнатIи 100 хухахат. Республикэм и мэкъумэш предприятэ зэмылIэужьыгъуэу 24-м, апхуэдэу и щIэныгъэ IуэхущIапIэу щым я IэдакъэщIэкIхэм, ахэр зыхуэдэм, я фIагъым, АПК-м и IэнатIэм зыщыхунэса щIэныгъэ къэхутэныгъэхэм псори хуабжьу дихьэхырт. КъищынэмыщIауэ, «Кабардинка» къэрал академическэ къэфакIуэ ансамблым и концерт программэм Урысейм и выставкэ нэхъыщхьэр игъэбжьыфIащ.
КъБР-м и япэ вице-премьер — мэкъумэш хозяйствэмкIэ министр Говоров Сергей я пашэу гъэлъэгъуэныгъэм щыIащ ди щIыналъэм и агропредприятэ пэрытхэм я унафэщIхэр, республикэм Мэкъумэш IэнатIэмкIэ и министерствэм, Къэбэрдей-Балъкъэрым и (мэкъумэшыщIэ) фермер хозяйствэхэм я зэгухьэныгъэм я IэщIагъэлIхэр.
«Налшык хьэлвэ завод», «Прохладнэ щIакхъуэ завод» ОАО-хэм, «Налшык гъэш комбинат», «Велес-Агро», «Агро-Инвест», «Прохладнэ логистикэ центр», «Жако» IэфIыкIэ фабрикэ», «Фрукт-Трейд» ООО-хэр, «Агро-Ком» теплицэ комплексыр, «ЗЭТ» концерныр, Къэбэрдей-Балъкъэрым мэкъумэш хозяйствэмкIэ и щIэныгъэ-къэхутакIуэ институтыр, Кавказ Ищхъэрэм бгылъэ, жьэгъущIэс щIыпIэхэм жыг хадэхэр щыгъэкIынымкIэ и щIэныгъэ-къэхутакIуэ институтыр, Къэбэрдей-Балъкъэр къэрал мэкъумэш университетыр, нэгъуэщIхэри гъэлъэгъуэныгъэр къызэгъэпэщынымрэ егъэкIуэкIынымрэ жыджэру хэтащ.
«Бжьыхьэ дыщафэ-2016» выставкэм и программэм хыхьэу мыхьэнэ хэха зиIэ Iуэхугъуэхэр щызэпкъраха зэIущIэ ирагъэкIуэкIащ. Апхуэдэщ, псалъэм папщIэ, «ЗэпIэзэрыту зыужьынымрэ хьэрхуэрыгъэ ткIиймрэ я лъабжьэхэр: дыгъуасэ, нобэ, пщэдей» зыфIаща зэхыхьэшхуэр.
«Къэралым и щIыналъэхэм я зэфIэкIымрэ АПК-м мылъкуу хузэщIагъэуIуэмрэ» жыхуиIэ зэIущIэм — инвесторхэм я зэхуэзапIэ клубым и эксперт сессием цIыхушхуэ зэхуишэсат. Абы и зэхэублакIуэт Урысейм мэкъумэш хозяйствэмкIэ и министр Ткачёв Александр.
— Къэралым и мэкъумэшыщIэхэм нобэ къапэщыт къалэн нэхъыщхьэр фIагъ зиIэ ерыскъыпхъэкIэ ди цIыхухэр ирикъуу къызэгъэпэщынырщ. Урысейм къращIылIа санкцэхэм къагъэнэIуащ къэралым мэкъумэш Iэнатэхэм лъэщу защIигъэкъуэн зэрыхуейр. Инвесторхэми хуэфащэ щытыкIэ къахузэгъэпэщыпхъэщ. Нобэ ирихьэлIэу гъунапкъэ нэрылъагъухэр илъа хъуащ. Абы и щыхьэтщ «Бжьыхьэ дыщафэ-2016» зи чэзу выставкэм щагъэлъагъуэ продукцэхэр. Ар йокIуэкI «Инвестицэхэр — Урысеймрэ щIыналъэхэмрэ я зыужьыныгъэм» къыхуеджэныгъэм щIэту. Абы папщIэ, мэкъумэшыщIэхэмрэ АПК-м зи мылъку хэзылъхьэнухэмрэ къэралым зэрыдиIыгъыну Iэмалхэр дгъэбелджылащ. Япэрауэ, мэкъумэш хозяйствэр банк кредит пудхэм хуейщ. Экономикэм хуэгъэпса инвестицэ проектхэм хухах щIыхуэм техьэр дяпэкIэ процентитхум щIигъунукъым. Абы теухуауэ УФ-м и Правительствэм и Унафэм и проект щыIэщ. Иджы етIанэгъэ къыщыщIэдзауэ мэкъумэш IэнатIэхэм ахъшэр банкым щыхухахынущ. Апхуэдэу нэгъуэщI къэралхэм кърашу щыта ерыскъыхэкIхэр дыдейхэмкIэ зэзыхъуэкIхэм ягъэзащIэ инвестицэ проектхэм халъхьэм и процент 20-р хуатыжынущ. Зи гугъу сщIыр иджырей пхъэщхьэмыщхьэ хъумапIэхэрщ, теплицэ комплексхэрщ, жыг хадэхэр гъэтIысынырщ, пхъэщхьэмыщхьэмрэ хадэхэкIхэмрэ щелэжь, зэращэнум щыхуагъэхьэзыр центрхэр ухуэнырщ, — къыхигъэщащ министрым.
Ткачёв Александр къызэригъэлъэгъуамкIэ, пхъэщхьэмыщхьэ гъэкIыным лъэщу зратыпхъэщ. Абы и лъэныкъуэкIэ Къэбэрдей-Балъкъэрым щапхъэ трахыну зэхуэсахэр къыхуриджащ.
Жэпуэгъуэм и 8-м IэнатIэ 19-м я зэпеуэхэм къари-кIуахэр зэхалъхьэжащ, агропредприятэ нэхъыфIхэм, лэжьакIуэ пашэхэм «Бжьыхьэ дыщафэ-2016» выставкэм и медалхэмрэ дипломхэмрэ иратащ. Къэбэрдей-Балъкъэрым и мэкъумэшыщIэхэм медаль 38-рэ къыхуагъэфэщащ. Абы ящыщу 24-р дыщэщ. Ди лIыкIуэ 30-м дипломхэр къратащ. Къыхэгъэщыпхъэщ я куэдагъкIи, я фIагъкIи ди республикэм игъэлъэгъуа ерыскъыхэкIхэм къапэхъун выставкэм зэрыщымыIар. Ар къыхигъэщащ УФ-м мэкъумэш хозяйствэмкIэ и министрым и къуэдзэ Хьэту Жамболэт Къэбэрдей-Балъкъэрым и экспозицэм щеплъым. Апхуэдэу ди республикэм и ехъулIэныгъэхэм гуапэу тепсэлъыхьащ Урысей Федерацэм мэкъумэш хозяйствэмкIэ и министрым и къуэдзэ Громыкэ Евгений, министерствэм къэкIыгъэхэр зехьэнымкIэ, механизацэмрэ химизацэмкIэ, Iэщ гъэхъунымрэ былым лъэпкъыфIхэм зегъэужьынымкIэ, ерыскъыпхъэхэм елэжь промышленностымкIэ и департаментхэм я унафэщIхэу Чекмарёв Пётр, Амерханов Хьэрун, Ахпашев Евгений сымэ.
ДЫГЪУЖЬОКЪУЭ Iэуес.
